Diari Oficial de la Generalitat Valenciana


Sumari del DOGV 9590, del 08-05-2023 (2023/4558)

RESOLUCIÓ de 24 de febrer de 2023, del director general de Qualitat i Educació Ambiental, per la qual es formula declaració d'impacte ambiental del projecte d'execució i posada en funcionament del parc solar fotovoltaic PSF Villasol, en el terme municipal de Villena. Expedient: (2833651) 174/2022/AIA.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9590

Data del DOGV
:   08-05-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/4558


Data del document
:   24-02-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 24 de febrer de 2023, del director general de Qualitat i Educació Ambiental, per la qual es formula declaració d'impacte ambiental del projecte d'execució i posada en funcionament del parc solar fotovoltaic PSF Villasol, en el terme municipal de Villena. Expedient: (2833651) 174/2022/AIA. [2023/4558]  
«Declaració d'impacte ambiental  
Expedient: (2833651) 174/2022/AIA.  
Títol: PSF Villasol.  
Promotor: Grupotec SPV 20, SL.  
Òrgan substantiu: Servei Territorial d'Indústria, Energia i Mines d'Alacant.  
Ref. òrgan substantiu: ATALFE/2020/26.  
Localització: Villena (Alacant).  
  
Descripció del projecte  
El projecte promogut per Grupotec SPV 20, SL, preveu l'execució i posada en funcionament d'un parc solar fotovoltaic en el terme municipal de Villena (Alacant). La potència instal·lada serà de 37 MWn i 44,99 MWp.  
Els mòduls solars són de tipus monocristal·lí d'alta eficiència o un altre de característiques equivalents i s'instal·laran sobre seguidors solars d'un eix, que serveix de suport i orienta els mòduls per a minimitzar l'angle d'incidència entre els raigs solars i la superfície dels mòduls durant el dia, cosa que augmentarà el seu rendiment en comparació amb sistemes estàtics. La fonamentació es farà per mitjà de perfils clavats directament al terreny. Els panells es connectaran en sèrie i s'agruparan en inversors, que transformaran el nivell de tensió fins als 30 kV. S'instal·laran tres línies subterrànies de 30 kV que arribaran al centre de seccionament de la subestació col·lectora Valle 132/30 kV (objecte d'un altre projecte) situada en la parcel·la contigua, compartida amb cinc altres promotors de plantes fotovoltaiques.  
Des d'allà partirà una línia d'alta tensió a 132 kV de 7 km de longitud que discorrerà tant en aeri com en subterrani (l'avaluació ambiental de la qual es troba incorporada a l'expedient ATALFE/2020/22), fins a la interconnexió amb la subestació col·lectora Sax 400/132/30 kV (amb declaració d'impacte ambiental favorable de l'Administració general de l'Estat), que permetrà la connexió a la subestació SAX 400 de Red Eléctrica de España, SAU.  
L'àrea cadastral vinculada són 120,8 ha de la parcel·la 32 del polígon 36 del terme municipal de Villena. L'àrea de la superfície ocupada associada al perímetre envolupant de tots els equips i infraestructures és de 68,18 ha.  
Per a l'execució del projecte, es preveu un condicionament del terreny amb mitjans mecànics (retirada d'arbres, plantes, soques, mala herba, brossa, etc.), per a poder fer els treballs posteriors; s'instal·larà un clos perimetral cinegètic que permetrà el pas de fauna; es farà una adequació dels vials interiors per a la connexió entre zones de la instal·lació; es procedirà a l'obertura de rases subterrànies per a les línies elèctriques i la fonamentació dels equips electromecànics. Així mateix, es procedirà a la construcció d'un edifici per a albergar els equips de control.  
L'accés a aquesta es realitza per camins agraris ja construïts, des de la carretera CV-813, situada al nord de l'actuació.  
Finalitzada la vida útil de la planta fotovoltaica, es procedirà al desmantellament de les instal·lacions i infraestructures i a la restauració del terreny a les condicions anteriors a l'execució de les obres.  
  
Tramitació administrativa  
De conformitat amb l'annex VI (part B, epígraf n de la Llei 21/2013, de 9 de desembre, d'avaluació ambiental, el fraccionament de projectes és el mecanisme artificiós de divisió d'un projecte amb l'objectiu d'evitar l'avaluació d'impacte ambiental ordinària en el cas que les magnituds superen els llindars establits en l'annex I. Les característiques pròpies del present projecte determinen que constitueix, per si mateix, un supòsit d'avaluació ambiental ordinària, per la qual cosa no es produeix fraccionament en els termes esmentats. El Servei Territorial d'Indústria, Energia i Mines d'Alacant (òrgan substantiu) ha admés a tràmit l'expedient per a la seua autorització, per la qual cosa correspon a aquest òrgan ambiental l'avaluació d'impacte ambiental del projecte, de conformitat amb la legislació autonòmica i en concordança amb l'article 11 de la Llei 21/2013, de 9 de desembre.  
  
En data 30 de desembre de 2022, el Servei Territorial d'Indústria, Energia i Mines d'Alacant (òrgan substantiu) va donar trasllat a aquest òrgan ambiental de la sol·licitud d'avaluació d'impacte ambiental ordinària del projecte. Aquesta s'acompanya de:  
- Sol·licitud del promotor.  
- Projecte d'execució de la planta solar fotovoltaica (l'evacuació és compartida i figura en l'expedient ATALFE 2022/22).  
- Estudi d'impacte ambiental.  
- Estudi d'avifauna.  
- Estudis d'inundabilitat.  
- Memòria de prevenció d'incendis.  
- Estudi d'integració paisatgística.  
- Estudi arqueològic.  
- Pla de desmantellament.  
- Certificat d'informació pública.  
- Certificat de compatibilitat urbanística.  
a) Informació pública.  
D'acord amb la documentació rebuda, l'òrgan substantiu va fer la informació pública de l'expedient mitjançant anunci que es publica en el Diari Oficial de la Generalitat Valenciana número 9227, de data 1 de desembre de 2021. Durant el període d'exposició pública s'han presentat al·legacions per part de dues associacions: l'Associació de Veïns de l'Alzina i l'Associació Salvatierra.  
En data 6 de febrer de 2021, l'Associació de veïns de l'Alzina presenta al·legació en què exposa que en representació de tots els veïns d'aquesta pedania, s'oposa rotundament a la instal·lació massiva de projectes solars.  
El promotor respon que la pedania l'Alzina es troba a una distància superior a 20 quilòmetres del projecte plantejat, i que els efectes del mateix sobre aquesta són inexistents.  
En data 26 de desembre de 2021 l'Associació Salvatierra presenta al·legació en què exposa que:  
. L'estudi d'impacte ambiental menysprea els efectes sinèrgics del projecte, tenint en compte tots els projectes d'energies renovables que s'estan tramitant a la comarca de l'Alt Vinalopó i en el terme municipal de Villena.  
El promotor respon que l'estudi dels efectes sinèrgics es valora en l'estudi d'impacte ambiental de les infraestructures d'evacuació del nuc Sax (EsIA infraestructures d'evacuació comunes nuc Sax 400 kV) presentat com a part de l'expedient ATALFE/2020/22 i, a més, l'inventari de fauna s'ha elaborat en una àrea molt extensa, precisament per a tindre en compte el conjunt de projectes del nuc Sax 400 kV, i els possibles efectes sinèrgics i acumulatius sobre la fauna.  
  
. L'EsIA no considera l'afecció a recursos paisatgístics i hàbitats protegits per la legislació europea i espanyola, o bé s'omet el seu valor patrimonial. S'estructura aquest argument en diversos punts:  
a) Coherència de la Xarxa Natura 2000.  
El promotor respon que l'impacte referit apareix valorat en l'estudi d'impacte ambiental: La presència de la instal·lació suposa l'aparició d'una barrera per a diverses espècies d'animals, però tenint en compte l'extensió d'aquesta, l'existència de corredors als dos costats que l'envolten (barrancs) i l'ús d'un clos cinegètic que permet el pas de la fauna, no s'espera que es dividisquen poblacions ni s'evite totalment el pas de fauna. Per tot això, es considera l'impacte com a negatiu, moderat en la fase d'obres, i compatible en la fase de funcionament.  
  
b) Afectació a la ZEPA i LIC serra de les Salines.  
c) El promotor respon que la planta objecte d'estudi no presenta una alteració a la Xarxa Natura 2000 de manera directa, en qualsevol cas, que l'afecció indirecta es valora en els punts corresponents a l'avaluació d'impactes i que s'han programat diverses mesures preventives per a minimitzar aquest impacte, de manera que el projecte presentat és amb caràcter general compatible.  
d) Aprovació de les normes de gestió que regulen la ZEPA serra de les Salines (zones perifèriques de protecció).  
Les normes de gestió que regulen aquest espai protegit encara no han sigut aprovades per l'Administració Valenciana i sembla raonable esperar que el decret definitiu establisca les zones perifèriques de protecció.  
El promotor respon que el projecte és valorat per l'administració de manera que qualsevol impacte o incidència sobre les figures pròximes que formen part de la Xarxa Natura 2000 seran tingudes en compte. En qualsevol cas, en l'estudi d'impacte ambiental ja han sigut valorats els impactes indirectes esperables, i s'han aportat les mesures preventives adequades per a minimitzar aquest impacte.  
e) Risc d'incendi forestal donada la naturalesa de la instal·lació que comporta la implantació de sistemes elèctrics i electrònics de seguiment solar.  
El promotor respon que les consideracions referides en aquesta al·legació es troben recollides en l'annex de l'estudi d'impacte ambiental denominat mesures de prevenció d'incendis forestals.  
. Les conclusions de l'estudi de fauna són infundades i arbitràries, i no permeten la valoració adequada dels impactes sobre la fauna de la PSF Villasol. Els transsectes per a mostreig de passeriformes i mesomamífers, els punts d'observació d'aus, els mostrejos acústics i els d'amfibis són insuficients i amb unes distàncies entre ells no adequades. La metodologia utilitzada en l'escolta de rapinyaires nocturna no s'ha dut a terme correctament.  
El promotor respon que l'inventari de fauna de cicle anual complet realitzat segueix les metodologies i criteris establits pel MITERD per a plantes fotovoltaiques, així com els criteris i espècies incloses en les publicacions de la Generalitat Valenciana, per tant, és totalment adequat i representatiu.  
. L'impacte sobre certes espècies faunístiques i florístiques protegides, i el seu hàbitat no està convenientment reflectit en l'EsIA.  
El promotor respon que s'ha dut a terme un estudi de fauna de cicle anual complet, en el qual es caracteritzen a la perfecció les comunitats d'espècies presents al voltant del projecte i l'afecció que aquest puga provocar en elles.  
. L'eliminació de milers de peus de cultius llenyosos no té res a veure amb els objectius definits en el projecte de reducció de CO2.  
El promotor respon que la reducció d'emissions que aconsegueix la planta fotovoltaica en evitar el consum de combustibles fòssils en la producció d'energia és molt superior a la dels cultius.  
. L'estudi d'integració paisatgística no inclou el valor social assignat al projecte pautat per la normativa mitjançant els processos de participació pública.  
El promotor respon que el procés de participació pública del PPP de l'estudi d'integració paisatgística va ser iniciat amb l'inici del període d'informació pública, per la qual cosa el document consultat, lògicament, no recull els resultats d'aquest procés. Una vegada finalitzat, segons indica el mateix Pla de participació pública com l'estudi d'integració paisatgística, s'aportarà el document incloent aquesta valoració.  
  
. L'EsIA no fa al·lusió a l'afecció que tindrà en la zona sobre els terrenys cinegètics.  
El promotor respon que la limitació de l'activitat cinegètica no es considera un impacte ambiental.  
. Les mesures compensatòries proposades no semblen obeir ni en la seua naturalesa ni en la seua escala a les probables afeccions del projecte.  
El promotor respon que les mesures compensatòries proposades en l'EsIA i l'informe de l'inventari de fauna de cicle anual complet reflecteixen perfectament la compensació dels impactes residuals sobre la fauna.  
b) Consultes a administracions i informes rebuts:  
Simultàniament, es va formular consulta per part de l'òrgan substantiu a les Administracions Públiques afectades. S'ha rebut còpia dels informes:  
1. Ajuntament de Villena:  
. Informe favorable condicionat de l'Ajuntament de Villena de data 1 de setembre de 2020 de compatibilitat del projecte amb el planejament urbanístic. S'hi esmenten aquestes condicions derivades de la legislació vigent en aquell moment en matèria d'urbanisme i d'ordenació del territori. No obstant això, l'expedient es tramita a l'empara del règim previst en el Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per emergència climàtica i la necessitat de la urgent reactivació econòmica.  
. Informe tècnic de l'àrea de patrimoni de l'Ajuntament de Villena de data 3 de gener de 2022, en el qual remarquen la necessitat del seguiment arqueològic de les obres i considera necessari per a la preservació del llegat vinculat a les pràctiques agrícoles del terme municipal de Villena, la neteja i documentació dels elements lligats al medi agrícola com ara: séquies, canalitzacions d'aigua, basses, magatzems, casetes de ferramentes i construccions domèstiques.  
. Informe tècnic de l'àrea de medi ambient de l'Ajuntament de Villena de data 4 de gener de 2022, en el qual subscriuen deficiències existents en l'EsIA en relació amb les afeccions a l'espai RN2000 serra de les Salines i espècies d'avifauna protegides per la Directiva Aus. Així mateix, planteja deficiències en l'estudi d'integració paisatgística perquè no considera l'efecte sinèrgic del conjunt de plantes solars en tramitació, i proposa noves mesures compensatòries i correctives.  
  
2. Direcció General de Cultura i Patrimoni:  
.Informe favorable condicionat de la Direcció General de Cultura i Patrimoni, de data 16 de desembre de 2022 (expedient A-2020-0509) en el qual s'estableix que hauran de realitzar-se: el seguiment arqueològic dels moviments de terra en el moment de l'execució de les obres i el compliment de les mesures correctores per a la salvaguarda del patrimoni etnològic que s'hi indiquen.  
3. Subdirecció General de Medi Natural:  
. Informe coordinat (C-3/2022) de data 7 d'abril de 2022 de la Subdirecció General de Medi Natural, relatiu a les afeccions del projecte proposant les mesures correctores següents per a completar les deficiències de les propostes en els EsIA:  
«- S'utilitzaran seguidors que s'adapten al terreny i s'evitarà fer desmunts, esplanacions o anivellats del terreny.  
- Per als efectes del possible escolament de les plaques sobre el sòl, produït tant per la pluja com per la neteja, seria convenient fer una canalització que reculla aquestes aigües i les deposite de manera més dispersa o bé les acumule o redirigisca per al seu ús posterior en el reg de la pantalla vegetal d'integració paisatgística.  
- La barrera d'integració paisatgística haurà d'estar composta per diferents espècies de flora que pertanguen a la sèrie de vegetació corresponent a la zona natural i els individus es disposaran en forma de bosquet i no de manera lineal per a afavorir el trànsit de fauna a través d'aquesta i la biodiversitat de l'ecosistema.  
- S'haurà d'acreditar que no hi ha existència de cap individu arbori que donada la seua importància o grandària poguera ser part del patrimoni arbori monumental.  
- Per a poder reparar les pèrdues en la qualitat de l'hàbitat i d'espais vitals de les diferents espècies, s'hauran de mantindre els cultius existents en totes aquelles zones possibles que no s'utilitzen per a la instal·lació dels panells solars. S'hauran d'adquirir o llogar parcel·les de cultiu, tant fora com dins dels espais de les ZEPA, amb la intenció de mantindre cultius de cereals de varietats tradicionals de cicle llarg que permeten el desenvolupament de les postes d'avifauna.  
Aquesta esmena d'afeccions es faria en una proporció d'almenys el 25 % de la superfície afectada.  
- S'instal·laran caixes niu adaptades a espècies rapaces amb una densitat mínima d'1 per cada 5 hectàrees.  
- Es crearan illes de panells solars no superiors a 10 ha i es disposaran corredors de vegetació entre aquestes que permeten crear un espai en mosaic que afavorisca la circulació de la fauna i el manteniment d'un ecosistema naturalitzat. Per a complir amb aquesta pauta, s'insta a conservar la vegetació silvestre que poguera existir amb anterioritat.  
  
- S'haurà de mantindre una capa de cultiu herbaci en totes les instal·lacions que afavorisca el manteniment de l'estructura edàfica i la presència d'insectes pol·linitzadors.  
- El Pla de vigilància ambiental haurà d'incloure el seguiment d'aus, i enviar anualment al Servei de Vida Silvestre d'aquesta Subdirecció General els resultats que se'n deriven. Aquests estudis permetran avaluar i adaptar les mesures correctives plantejades per comprovar la seua eficàcia o la necessitat de modificar la seua ubicació o altres característiques.  
- Les tasques de rehabilitació de punts d'aigua i creació de tolles s'han de fer en una època que no afecte la nidificació o el pas d'aus aquàtiques (març-juny).  
- La construcció de vedrunes per a rèptils hauria d'anar acompanyada de la instal·lació de xicotetes tolles o punts d'aigua al seu voltant. S'haurà de tindre en compte que la zona pateix superpoblació de conills, per la qual cosa s'haurà d'intentar no afavorir la proliferació d'aquesta espècie».  
4. Confederació Hidrogràfica del Xúquer:  
.Informe de data 28 de juliol de 2021 de la Confederació Hidrogràfica del Xúquer condicionat al compliment de la legislació en matèria d'aigües.  
.Informe de data 21 d'octubre de 2022 de la Confederació Hidrogràfica del Xúquer desfavorable a l'estudi d'inundabilitat.  
.Informe de data 28 de desembre de 2022 de la Confederació Hidrogràfica del Xúquer favorable sobre el segon estudi d'inundabilitat presentat pel promotor en el qual esmena les deficiències del primer en data 23 de desembre de 2022.  
5. Servei d'Infraestructura Verda i Paisatge:  
.Informe del Servei d'Infraestructura Verda i Paisatge de data 9 de març de 2022; sense caràcter concloent, en el qual s'especifica la necessitat d'un instrument d'ordenació territorial acompanyat de l'instrument de paisatge corresponent, per la qual cosa es demana elaborar un estudi de paisatge. En data 13 de juliol de 2022 s'emet nou informe reafirmant l'anterior.  
L'Advocacia General de la Generalitat, consultada en relació amb aquesta mena de projectes i la seua tramitació, en data 4 i 28 de novembre de 2022 emet informe i aclariment d'aquest. Assenyala que no cal requerir un estudi de paisatge en el tràmit d'autorització del projecte, i que s'ha d'emetre informe en els termes de l'article 25 del DL 14/2020.  
Sobre la base d'aquest, la consellera de Política Territorial, Obres Públiques i Mobilitat dicta Instrucció de data 5 de desembre de 2022. D'acord amb la instrucció esmentada, tots aquells expedients que, en data de la instrucció ja han sigut informats, però estan pendents d'un informe concloent, s'informaran considerant la documentació que consta en l'expedient i atesos els criteris establits en la instrucció; l'informe es pronunciarà expressament sobre les qüestions (…); aquest informe serà concloent.  
En data 20 de desembre de 2022 s'emet nou informe, sense caràcter concloent, que estableix mesures d'integració paisatgística addicionals i que condiciona l'emissió d'un favorable a la seua adopció i a la incorporació de documents al projecte, en concret:  
- Representació gràfica de les MIP complementàries.  
- Aportació dels resultats i justificació del procés de participació pública.  
- Esmena dels documents del Pla de desmantellament i del programa d'implementació.  
El 16 de gener de 2023, l'STIEM trasllada l'escrit del promotor de data 11 de gener de 2023, en el qual es compromet a l'adopció de les mesures d'integració paisatgística requerides per aquest òrgan.  
En data 13 de febrer de 2023 s'emet informe favorable del Servei d'Infraestructura Verda i Paisatge en matèria de paisatge.  
6. Servei de Gestió Territorial:  
.Informe del Servei de Gestió Territorial de data 25 de novembre de 2022 desfavorable, sense caràcter concloent, a l'estudi d'inundabilitat presentat en primera instància.  
.Informe del Servei de Gestió Territorial de data 10 de gener de 2023, de caràcter concloent, favorable al segon i últim estudi d'inundabilitat.  
c) Altres actuacions:  
Donat l'estat de tramitació d'aquest i altres projectes anàlegs i en atenció a les fites establides en el Reial decret llei 23/2020, de 23 de juny, es formula consulta a l'advocacia amb relació a la possibilitat d'emetre declaració d'impacte ambiental amb caràcter retroactiu. S'emet informe de data 17 de gener de 2023 i aclariment en data 22 de febrer de 2023, en relació amb el que es preveu en l'article 39.3 de la Llei 39/2015, d'1 d'octubre.  
De conformitat amb els antecedents exposats, cal entendre que en data 11 de gener de 2023 el promotor va completar els documents necessaris per a l'anàlisi ambiental del projecte, i aquests es van incorporar a l'expedient d'avaluació d'impacte ambiental per la seua remissió a l'òrgan ambiental per l'òrgan substantiu en data 16 de gener de 2023.  
  
  
  
Consideracions ambientals  
La promoció de les energies renovables és un dels objectius de la política energètica de la Unió Europea, perquè la seua utilització constitueix una part important del paquet de mesures necessàries per a reduir les emissions de gasos d'efecte d'hivernacle i per a complir l'Acord de París i el marc de la Unió en matèria de clima i energia per a 2030.  
  
A la Comunitat Valenciana, les dades d'emissions de GEI verificades per a 2022 mostren que el valor acumulat per a les instal·lacions de generació d'energia a partir de combustibles fòssils implantats en aquest territori s'han incrementat de manera constant i rellevant en els últims dos anys i s'ha situat al mateix nivell que en 2019 (per damunt dels valors de 2017 i 2018).  
El Pla nacional integrat d'energia i clima (PNIEC) 2021-2030, en coherència amb les Estratègies de la Llei 7/2021, de 20 de maig, de canvi climàtic i transició energètica, persegueix aconseguir a Espanya en 2050 la neutralitat climàtica, en coherència amb els objectius de la Unió Europea, i la transició cap a un sistema elèctric descarbonitzat, la qual cosa implica una incorporació important i sostinguda de fonts renovables.  
El Pla d'energia sostenible de la Comunitat Valenciana 2020 i l'Estratègia valenciana de canvi climàtic i energia 2030 de la Generalitat recullen els objectius i estratègies de la Unió Europea i de l'Estat espanyol, plantejant com a objectiu aconseguir 2.500 MW de potència instal·lada en centrals fotovoltaiques l'any 2030.  
En l'actualitat, la potència instal·lada a la Comunitat Valenciana està lluny de complir aquests objectius, per la qual cosa la implantació de plantes solars, amb les mesures degudes de mitigació de l'afecció ambiental que puguen comportar, és una prioritat en el context energètic, per al compliment dels objectius de descarbonització, reducció d'emissions de gasos d'efecte d'hivernacle i mitigació del canvi climàtic, diversificació de les fonts de subministrament, foment de la seguretat del proveïment energètic i disminució de la dependència energètica d'altres territoris.  
Les parcel·les es localitzen en el sud-oest del terme municipal de Villena, en una zona agrícola extensiva, al peu de mont nord de la serra de les Salines. El paisatge és el d'una vall agrícola amb aprofitaments de caràcter extensiu com ara vinyes, ametlers, oliveres o cultius herbacis anuals. Al sud i est de la instal·lació es troba adjacent la serra de les Salines que és zona ZEPA i LIC. Al nord-oest es troba la ZEPA Moratillas-Almela. Associades a les finques hi ha construccions agrícoles i habitatges aïllats. Limítrofes al projecte es troben les següents plantes solars fotovoltaiques en tramitació administrativa: PFV Atalaya Solar i PFV Villasol (expedients ATALFE/2020/27 i ATALFE/2020/26), promoguts pel mateix promotor que el present projecte i de tramitació autonòmica; FV PSF Sax I i PFV Prados (ATALFE/2020/68 i ATALFE/2020/80), promoguts per diferents promotors i de tramitació autonòmica; i FV Villena, FV CSF La Atalaya, FV Argos i FV Fotovoltaica Prados l'òrgan instructor dels quals és l'estatal competent.  
  
Les parcel·les estan classificades com a sòl no urbanitzable comú. No es troba cap element del patrimoni cultural dins de l'àrea d'influència de la zona d'actuació. L'informe de la Direcció General de Patrimoni indica que serà necessària la realització d'un seguiment dels moviments de terres en el moment de l'execució de les obres.  
  
S'analitzen tant les alternatives tecnològiques (s'opta per mòduls fotovoltaics sobre seguidors d'un eix, davant de mòduls fixos o seguidors a 2 eixos), com a diferents alternatives en relació amb la ubicació del projecte. Així mateix, el promotor ha considerat l'alternativa zero (no execució del projecte) la qual és descartada a causa del desaprofitament de fonts d'energia renovables necessàries per a la disminució de gasos d'efecte d'hivernacle i la consecució dels objectius estatals i europeus de transició ecològica cap a energies netes. Es proposen en un estudi de justificació diverses ubicacions diferents i 5 alternatives. L'alternativa d'ubicació triada es justifica per la menor afecció territorial i paisatgística, la qual minimitza respecte a les altres el moviment de terres i les molèsties a la fauna i flora.  
La zona presenta vulnerabilitat mitjana d'aqüífers. Quant a la recàrrega d'aqüífers, la meitat nord de la planta està en una àrea sense interés i l'altra meitat s'ha qualificat per a millorar, per la qual cosa s'evitarà la compactació del sòl en aquesta. Quant a la permeabilitat del sòl, la pràctica totalitat de la planta es troba en zona de permeabilitat mitjana, mentre que una franja estreta en la zona sud que confronta amb el peu de la serra està definida com a molt alta. En l'àmbit de l'actuació es localitza el barranc de la Bareta que discorre paral·lelament a la parcel·la per la seua part est per la qual cosa s'obtindrà autorització de la Confederació Hidrogràfica del Xúquer, tal com indica l'informe de l'òrgan competent en la matèria.  
Es valora en l'EsIA el risc d'incendi en estar la planta en els voltants de la massa forestal de la serra de les Salines, i es presenta una memòria de prevenció d'incendis forestals que conté diferents mesures correctores i preventives com ara: no apilar materials vegetals procedents del desbrossament susceptibles d'inflamar-se; habilitar mitjans d'extinció per a evitar la propagació de foc durant la fase d'execució com a camió cisterna o extintors; habilitar una faixa tallafocs de 15 metres d'amplària entre el clos perimetral i l'àrea forestal. S'aplicaran les prescripcions del Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció d'incendis forestals que cal observar en l'execució d'obres i treball que es fa en terreny forestal i en els seus voltants.  
  
Durant la fase de construcció es poden produir emissions de soroll, pols i contaminants associats a la maquinària i obres. Per a evitar això, l'EsIA proposa diverses mesures com ara reduir la velocitat dels vehicles pels vials (màxim 30 km/h); arruixar aquests amb la freqüència que siga necessària i evitar l'apilament de materials i altres moviments de terres o accions anàlogues en dies de vent que pogueren provocar l'aparició de núvols de pols o altres substàncies. Quant a la possible contaminació lumínica, s'utilitzaran dispositius de baixa luminància en els exteriors de la instal·lació solar.  
D'acord amb la cartografia del PATFOR, les parcel·les per ocupar no es troben catalogades com a sòl forestal. Els terrenys en els quals es desenvolupa el parc solar no es localitzen en l'àmbit d'espais de la Xarxa Natura 2000, ni alberguen hàbitats d'interés comunitari ni altres espais naturals protegits o catalogats. No existeix afecció a cap via pecuària ni senda. Els closos seran de tipus cinegètic i disposaran de plaques anticol·lisió.  
Es confirmarà l'absència d'oliveres protegides, de conformitat amb l'indicat en l'informe de l'òrgan competent en medi natural. En cas de detectar oliveres protegides, s'aplicaran els diàmetres de protecció conforme al Decret 154/2018, de 21 de setembre.  
El projecte se situa entre dues ZEPA; la ZEPA serra de les Salines que confronta al sud; i la ZEPA Moratillas-Almela a uns 3 km pel nord. És per això que l'afecció més gran sobre la fauna serà sobre espècies d'aus, raó per la qual el promotor ha desenvolupat un estudi d'avifauna en l'àrea del projecte.  
La totalitat dels terrenys ocupats pels panells solars queda fora de l'àmbit de la ZEC Serra de les Salines (ES5213039), de l'àmbit de zonificació de la seua norma de gestió (Decret 12/2023, de 10 de febrer) i d'altres espais naturals protegits o catalogats. Tampoc alberguen hàbitats d'interés comunitari. No obstant això, les instal·lacions es troben limítrofes a l'àmbit de la ZEC-ZEPA Serra de les Salines.  
  
En l'estudi d'avifauna presentat pels promotors no s'ha observat presència d'espècies prioritàries en la zona d'actuació. Segons aquests, existeix una àrea de nidificació d'àguila reial (Aquila chrysaetos) i d'àguila cuabarrada (Aquila fasciata) a menys de 4 km. La zona d'instal·lació de la planta forma part de l'espai vital i alimentació d'aquests rapinyaires. Quant a les aus estepàries, com ara el sisó (Tetrax tetrax), la xurra (Pterocles orientalis), la ganga eurasiàtica (Pterocles alchata) es troben, segons l'estudi, en la zona ZEPA Moratillas-Almela allunyada a 4 km de la instal·lació. Es troba en l'àmbit d'actuació de la planta algun exemplar de sebel·lí (Burhinus oedicnemus). El projecte considera l'emissió de dos informes semestrals de seguiment d'avifauna durant el primer any de funcionament. Es crearan vedrunes que faciliten la cria d'herpetofauna, rosegadors i micromamífers, que faciliten l'activitat de rapinyaires. Segons la Resolució del 31 d'agost, del director general del Medi Natural i Avaluació Ambiental, Villena es troba en la llista de municipis afectats per sobrepoblació de conills, per la qual cosa s'evitaran mesures que afavorisquen el seu desenvolupament en l'àmbit projectat.  
La planta s'instal·larà en una superfície que en l'actualitat forma part del vedat de caça A-10025. El promotor haurà d'informar el seu titular del canvi d'ús de sòl i de possibles efectes de l'article 39 de la Llei 13/2014, de 27 de desembre, de caça de la Comunitat Valenciana.  
El sistema de proveïment d'aigua no potable serà per mitjà d'un depòsit d'aigua estanc que ompliran periòdicament empreses autoritzades. Les aigües fecals es connectaran a un depòsit estanc que serà periòdicament buidat i revisat per l'empresa autoritzada. L'aigua potable només s'utilitzarà en les oficines de la subestació i serà subministrada amb marraixes per l'empresa autoritzada.  
Els residus generats en la fase de construcció seran entregats al gestor autoritzat.  
Després de la vida útil del projecte, es procedirà al desmantellament dels panells i cablejat elèctric, i a la restauració dels accessos i dels factors biòtics i abiòtics afectats. Per a això, el projecte s'acompanya d'un estudi de desmantellament amb pressupost. La gestió dels panells fotovoltaics es farà amb un gestor autoritzat de residus d'aparells elèctrics i electrònics.  
Part del projecte es troba afectat per perillositat geomorfològica d'inundació de conformitat amb la cartografia del PATRICOVA. De conformitat amb l'article 18.4 de la normativa del PATRICOVA, en les parcel·les de sòl no urbanitzable afectades per aquesta perillositat es podrà eximir la prohibició d'implantar centres de producció d'energia (article 18.2 d'aquesta), sempre que un estudi específic i detallat justifique la seua escassa incidència en relació amb l'activitat que s'ha d'implantar. Després de la realització dels respectius estudis d'inundabilitat per part del promotor i l'estudi d'aquests per part del Servei de Gestió Territorial, s'emet el corresponent informe en el qual es considera compatible la instal·lació projectada.  
Quant a l'afecció sobre el paisatge, tant la fase de construcció de la instal·lació com d'explotació, suposaran un impacte negatiu sobre el territori, el paisatge i la infraestructura verda; per aquesta raó, el promotor ha elaborat un estudi d'integració paisatgística en el qual es preveuen les diferents afeccions i es proposen les mesures correctores necessàries i el pla de participació pública.  
Entre les mesures d'integració paisatgística es proposen:  
. El disseny de les edificacions i el llast dels nous camins d'acord amb l'entorn.  
. L'ús de mòduls fotovoltaics amb tractament antireflector.  
. La instal·lació d'una pantalla vegetal en el perímetre al costat de la carretera d'accés i fer servir peus d'oliveres i ametlers trasplantats.  
. L'elaboració de mesures durant la fase de construcció i desmantellament relatives a la retirada del material de maquinària, rebuig i neteja, el subsolatge de totes les superfícies afectades per la compactació i el condicionament topogràfic del terreny.  
. La creació d'una zona de transició en el sud de la planta segons el pla presentat, així com mantindre lliure una zona de cultius indicada.  
  
. Les noves zones de cultiu hauran de seguir un patró de cultiu similar a l'entorn.  
. El clos que divideix la parcel·la i la separa de la planta solar contigua ha de seguir el límit d'abancalament en lloc de travessar la parcel·la en diagonal sense cap relació amb el patró paisatgístic.  
. La reculada del clos en la seua zona sud. No s'ha de fer barrat entre la zona de transició i el terreny forestal, i deixar lliure d'instal·lacions aquest espai per a garantir una correcta connectivitat al costat de la zona de peu de mont.  
. Les zones del límit exterior oest han de mantindre el seu ús agrari i no ocupar-se conformant un espai de transició amb la planta solar contigua proposada, denominada Villena Solar.  
  
Consideracions jurídiques  
El projecte constitueix un supòsit d'avaluació d'impacte ambiental ordinària, de conformitat amb l'article 7.1 de la Llei 21/20830, de 9 de desembre, en concordança amb l'epígraf 2.g de l'annex I del Decret 162/1990, de 15 d'octubre.  
L'expedient ha observat els tràmits previstos en la secció 1a, capítol II del títol 2 de la Llei 21/2013, de 9 de desembre, d'avaluació ambiental, i en les altres disposicions que són aplicables.  
L'article 13 del Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
De conformitat amb l'article 1 de l'RDL 23/2020, de 23 de juny, pel qual s'aproven mesures en matèria d'energia i altres àmbits per a la reactivació econòmica, «Els titulars dels permisos d'accés per a instal·lacions de generació d'energia elèctrica que hagueren obtingut aquests permisos en data posterior al 27 de desembre de 2013, i abans de l'entrada en vigor d'aquest reial decret llei, hauran d'acreditar el compliment de les fites administratives següents en uns terminis no superiors als estipulats a continuació. (...) b) Si el permís d'accés es va obtindre amb posterioritat al 31 de desembre de 2017 i abans de l'entrada en vigor d'aquest Reial decret llei: 2n, Obtenció de la declaració d'impacte ambiental favorable: 31 mesos (...) que serà computat des del 25 de juny de 2020».  
De conformitat amb l'article 39.3 de la Llei 39/2015, d'1 d'octubre, del procediment administratiu comú de les administracions públiques: «Excepcionalment, podrà atorgar-se eficàcia retroactiva als actes quan es dicten en substitució d'actes anul·lats, així com quan produïsquen efectes favorables a l'interessat, sempre que els supòsits de fet necessaris existiren ja en la data a la qual es retrotraga l'eficàcia de l'acte i aquesta no lesione drets o interessos legítims d'altres persones».  
  
Per tot això, a proposta del Servei d'Avaluació d'Impacte Ambiental i amb el vistiplau del subdirector general de Qualitat i Educació Ambiental, fent ús de les atribucions que tinc, resolc:  
  
  
Primer  
Formular la declaració d'impacte ambiental del projecte de PF Villasol de 44,99 MWp, promogut per Grupotec SPV 20, SL, a Villena (Alacant), en la qual s'estableixen les condicions ambientals, incloses les mesures preventives, correctores i compensatòries, que resulten de l'avaluació ambiental practicada i que s'exposen a continuació, en les quals s'ha de desenvolupar el projecte per a l'adequada protecció del medi ambient i els recursos naturals, sense perjudici de la prèvia obtenció de les autoritzacions sectorials que siguen aplicables.  
Atesos els antecedents i fonaments de dret exposats, es resolen les condicions del projecte i mesures preventives, correctores i compensatòries dels efectes adversos sobre el medi ambient, que s'estableixen en els termes següents:  
i) Condicions generals:  
1. El promotor haurà de complir totes les mesures preventives i correctores considerades en l'estudi d'impacte ambiental, projecte tècnic i altra documentació que conste en l'expedient i les acceptades després de la informació pública, o contingudes en la informació complementària, en tant que no contradiguen el que s'estableix en la present resolució.  
2. Es recorda el compliment de tota la legislació rellevant que siga aplicable, i que afecte els elements del medi recollits en la present resolució.  
3. La viabilitat ambiental del projecte quedarà supeditada al que determine l'avaluació ambiental de l'expedient d'autorització que considere la línia d'evacuació comuna.  
4. En els termes previstos en l'article 43 de la Llei 21/2013, de 9 de desembre, la present declaració d'impacte ambiental perdrà la seua vigència i cessarà en la producció dels efectes que li són propis si, una vegada publicada en el Diari Oficial de la Generalitat Valenciana, no s'haguera començat l'execució del projecte en el termini de quatre anys. A aquest efecte, el promotor notificarà a l'òrgan ambiental el començament de les obres.  
ii) Condicions relatives a mesures preventives, correctores i compensatòries per als impactes més significatius:  
5. S'executaran les mesures d'integració paisatgístiques desenvolupades en l'estudi d'integració paisatgística, addendes al projecte i aquelles altres addicionals que en aquesta matèria informe favorablement l'òrgan competent en ordenació del territori i paisatge. Perquè s'executen de manera real i efectiva, aquestes mesures s'hauran d'incorporar al projecte d'execució en la memòria, planatges i pressupost, i seran verificades per l'òrgan substantiu en fases posteriors de la tramitació, previ a l'autorització de l'explotació.  
6. S'utilitzarà la mínima superfície de sòl possible. Només es retirarà o remourà el sòl en els casos imprescindibles i justificats, i es mantindrà en aquests casos de manera adequada per a la seua posterior restauració. Es mantindrà una coberta vegetal davall dels panells i es farà el control de la vegetació per mitjans mecànics o pasturatge.  
7. Donada la proximitat amb la ZEC-ZEPA «serra de les Salines» i la ZEPA Moratillas-Almela, se seguiran les indicacions especificades en els informes emesos per la Subdirecció General de Medi Natural i Avaluació Ambiental. Abans del començament de les obres, es comprovarà la inexistència de nius o ventrades d'espècies protegides. En cas que hi haja, s'informarà els agents mediambientals perquè disposen les actuacions necessàries per a conservar-los de la millor manera possible.  
8. Si durant l'execució de les obres aparegueren restes paleontològiques, arqueològiques o etnogràfiques, el promotor haurà de posar el fet en coneixement de la Conselleria de Cultura de manera immediata, i adoptar les mesures pertinents per a la seua protecció i conservació de conformitat amb el previst en els articles 63 i 65 de la Llei 4/1998, d'11 de juny, del patrimoni cultural valencià.  
9. Durant l'execució de l'obra s'habilitaran zones d'apilament de materials i emmagatzematge de maquinària degudament impermeabilitzades per a evitar les possibles fuites d'olis o combustibles, o els vessaments de qualsevol altre material contaminant. Els residus generats es gestionaran segons la normativa vigent i per mitjà d'un gestor autoritzat, i s'establiran les zones de recollida de residus, i no es faran apilament en zones amb pendents elevats i perillositat d'inundació.  
  
10. Es respectarà la zona de flux preferent dels barrancs limítrofs a la planta. Si és el cas, s'obtindrà abans de l'execució de l'obra l'autorització preceptiva de la Confederació Hidrogràfica del Xúquer per l'ocupació de les seues zones de policia (de conformitat amb l'article 9.d del Reglament del domini públic hidràulic).  
11. S'executaran les mesures relacionades amb la disminució de l'escolament de les aigües superficials i el manteniment de la capacitat d'infiltració del sòl considerades en la documentació presentada pel promotor i en els informes del Servei de Gestió Territorial. El clos cinegètic haurà de ser permeable de manera que no interrompa el règim fluvial dels llits circumdants.  
12. Quant a l'execució i explotació, es respectarà l'indicat en el Decret 7/2004, de 23 de gener, sobre mesures de seguretat i prevenció en incendis forestals que cal observar en l'execució d'obres i treballs que es facen en terrenys forestals o voltants.  
13. L'ús d'aigua en la planta quedarà condicionat al fet que es dispose de subministrament per una empresa autoritzada o concessió de l'organisme de conca.  
14. No podran utilitzar-se fitosanitaris, zoosanitaris o altres productes químics que puguen contaminar o alterar les condicions del medi que hi provoquen danys. Tampoc es farà servir en el procés de neteja dels mòduls fotovoltaics cap classe de sabó, dissolvent o substància que puga contaminar el sòl o l'aqüífer.  
15. Finalitzada la vida útil de la instal·lació fotovoltaica, l'emissió de l'autorització administrativa de tancament definitiu de la central obligarà el promotor al desmantellament d'aquesta en els termes previstos en el Pla de desmantellament dissenyat.  
iii) Condicions al Pla de vigilància ambiental  
16. Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia. La documentació estarà a la disposició de les autoritats competents.  
17. Es durà a terme un control i seguiment de l'avifauna i s'enviarà anualment un informe sobre l'evolució d'aquesta a l'òrgan competent en matèria de biodiversitat i fauna.  
  
Segon  
Atés que en l'expedient consta, des de la seua remissió per al tràmit d'avaluació ambiental, l'estudi d'integració paisatgística elaborat pel promotor, atesa la falta d'emissió d'informe concloent en matèria de paisatge encara dictades instruccions específiques per a això, atesa l'acceptació expressa del promotor de les condicions indicades en el tercer informe emés en matèria de paisatge i que tot això ha resultat ser suficient per a l'obtenció d'un informe de caràcter favorable en aquesta matèria, i com que la fita administrativa marcada en l'RDL 23/2020, de 23 de juny, constitueix una circumstància singular, es pot atorgar excepcionalment, eficàcia retroactiva en data 16 de gener de 2023 a la present declaració d'impacte ambiental, excepte millor fonament de dret i sense perjudici del que així determine l'òrgan substantiu, en estimar que no es lesionen drets o interessos legítims d'altres persones.  
Tercera  
D'acord amb el que es preveu en l'article 41 de la Llei 21/2013, de 9 de desembre:  
a) Ordenar la publicació de la present declaració d'impacte ambiental en el Diari Oficial de la Generalitat Valenciana, així com en la seu electrònica.  
b) La present declaració d'impacte ambiental no serà objecte de recurs sense perjudici dels quals, si és el cas, procedisquen en via administrativa i judicial davant de l'acte pel qual s'autoritza el projecte.  
  
Quart  
L'òrgan substantiu haurà de tindre degudament en compte, en el procediment d'autorització del projecte, l'avaluació d'impacte ambiental efectuada, atesos els criteris establits en l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
  
València, 24 de febrer de 2023.- El director general de Qualitat i Educació Ambiental: Joan Piquer Huerga».